b'\n_START_ARTICLE_\nZl\xc3\xadn Z 42\n_START_SECTION_\nKonstrukcija ir istorija\n_START_PARAGRAPH_\n\xc5\xa0iuos l\xc4\x97ktuvus gamino kompanija Moravan Otrokovice, \xc4\xafkurta 1934\xc2\xa0m. Toma\xc5\xa1o Batios (Tom\xc3\xa1\xc5\xa1 Ba\xc5\xa5a)._NEWLINE_Zl\xc3\xadn Z 42 mokom\xc5\xb3j\xc5\xb3 l\xc4\x97ktuv\xc5\xb3 serija buvo kuriama kaip pakaitalas s\xc4\x97kmingai tandemini\xc5\xb3 mokom\xc5\xb3j\xc5\xb3 l\xc4\x97ktuv\xc5\xb3 serijai Zl\xc3\xadn Z 26 (kitaip Zlin Trener). Zl\xc3\xadn Z 42 l\xc4\x97ktuvai irgi dvivie\xc4\x8diai, bet vietos greta viena kitos. Tuo pa\xc4\x8diu metu buvo sukonstruotas ir imtas gaminti keturvietis mokomasis ir turistinis l\xc4\x97ktuvas Zl\xc3\xadn Z 43. Zl\xc3\xadn Z 42 pirm\xc4\x85 kart\xc4\x85 pakilo 1967\xc2\xa0m. spalio 17 d. Leidim\xc4\x85 skraidyti \xc5\xa1ie l\xc4\x97ktuvai gavo 1970\xc2\xa0m. rugs\xc4\x97jo 7 d._NEWLINE_Centrin\xc4\x97 l\xc4\x97ktuvo fiuzelia\xc5\xbeo sekcija yra suvirintas plieninis vamzdis, padengtas skardos ir stiklaplastikio plok\xc5\xa1t\xc4\x97mis. Galin\xc4\x97 fiuzelia\xc5\xbeo dalis yra monokoko tipo. Kilis ir stabilizatorius i\xc5\xa1 lak\xc5\xa1tinio metalo. Sparn\xc5\xb3 konstrukcija\xc2\xa0\xe2\x80\x93 aliuminin\xc4\x97. Trirat\xc4\x97 ne\xc4\xaftraukiama va\xc5\xbeiuokl\xc4\x97 su vairuojamu nosiniu ratu. Sukurtas oro akrobatikos mokymui, pagal i\xc5\xa1duot\xc4\x85 sertifikat\xc4\x85 manevruodamas turi atlaikyti nuo +6,0 iki -4,0 apkrovas. Degal\xc5\xb3 ir alyvos tiekimo sistemos u\xc5\xbetikrina ilgalaik\xc4\xaf skryd\xc4\xaf auk\xc5\xa1tyn ratais._NEWLINE_Zl\xc3\xadn Z 42 varomas Walter\xe2\x80\x99io 6 cilindr\xc5\xb3 variklio, kurio galia 134\xc2\xa0kW (180\xc2\xa0AG)._NEWLINE_Modifikuotas Zl\xc3\xadn Z 42M pakilo 1972\xc2\xa0m. lapkrit\xc4\xaf. Jo uodegin\xc4\x97 dalis paimta i\xc5\xa1 Z 43, pradiniame variante naudotas kintamo \xc5\xbeingsnio propeleris pakeistas \xc4\xaf nekintamo \xc5\xbeingsnio propeler\xc4\xaf. Ankstyvieji Z 42, kuriems pakeit\xc4\x97 sraigtus, vadinami Z 42 MU._NEWLINE_V\xc4\x97liau sukurtas variantas Zlin Z 142, kurios kabina \xc5\xa1iek tiek padidinta, panaudotas galingesnis 157\xc2\xa0kW (210\xc2\xa0AG) variklis Avia M 337. Zl\xc3\xadn Z 142 prototipas pakilo 1978\xc2\xa0m. gruod\xc5\xbeio 29 d._NEWLINE_9-to de\xc5\xa1imtme\xc4\x8dio pabaigoje l\xc4\x97ktuvas buvo dar syk\xc4\xaf patobulintas. Paskutinis variantas Zl\xc3\xadn Z 242 turi 4 cilindr\xc5\xb3 varikl\xc4\xaf Lycoming IO-360\n_START_SECTION_\nKovinio panaudojimo istorija\n_START_PARAGRAPH_\nDu l\xc4\x97ktuvus Z-142 2007\xc2\xa0m. \xc5\xa0ri Lankoje panaudojo \xe2\x80\x9eTamil Elamo i\xc5\xa1laisvinimo tigrai\xe2\x80\x9c, sureng\xc4\x99 \xc5\xa0ri Lankos vyriausyb\xc4\x97s aviacijos bazi\xc5\xb3 bombardavimo antskryd\xc5\xbeius. 2008\xc2\xa0m. spal\xc4\xaf Z-142 buvo panaudoti \xc5\xa1turmuoti \xc5\xa0ri Lankos armijos baz\xc4\x99 ir elektrin\xc4\x99 Kolombo apylink\xc4\x97se.\n_START_SECTION_\nCiviliniai\n_START_PARAGRAPH_\n\xc5\xa0ie l\xc4\x97ktuvai populiar\xc5\xabs lak\xc5\xabn\xc5\xb3 mokymo organizacijose. Vienas did\xc5\xbeiausi\xc5\xb3 \xc5\xa1i\xc5\xb3 l\xc4\x97ktuv\xc5\xb3 naudotoj\xc5\xb3 yra Sault College Ontarijuje (Kanada), naudojantis 10 Zlin Z 242L.'